**7. D**

**PETI TEDEN**

*Učenci,*

*velikonočni prazniki so mimo – podaljšan vikend se je prilegel, sedaj pa nad nove naloge …*

*Ker mi še vedno niste vsi oddali analize domačega branja oz. ste me prosili za podaljšan rok, ker še niste uspeli prebrati knjige, bomo Elvisa Škorca pustili ob strani – nikakor ne pozabili nanj, saj vas čakajo nove naloge naslednji teden. Ta teden pa bomo začeli bolj pravljično in ga zaključili (upam) s humorjem.*

**Sreda**

*Nekoč je živela ljubka deklica in vsi, ki so jo poznali, so jo imeli radi. Njena babica, ki je imela zanjo še prav poseben prostor v srcu, ji je podarila čudovito rdečo kapico. Tako navdušena je bila deklica nad kapico, da jo je nosila, kamorkoli je šla, zato so jo vsi klicali Rdeča kapica.*

…Le kdo ne pozna Grimmove Rdeče kapice … če se je ne spomniš, si nadaljevanje pravljice preberi na naslednji spletni strani:

<http://www.epravljice.si/rdeca-kapica.html>

Kako pa si je usodo **Rdeče kapice in volka** zamislil **Roald Dahl**, britanski pesnik in pisatelj, znan po *Charlieju in tovarni čokolade, Matildi* itd., si preberite v delovnem zvezku na strani 156. Že na prvi pogled je opaziti razliko: prozno obliko pravljice je spremenil v pesemsko, tj. v verze in kitice.

Zanimiva predelava, kajne? Pogumna je tale Rdeča kapica …

Sedaj pa reši še naloge na naslednji strani (157).

**Četrtek (2 uri)**

Danes vas bo nasmejal Josip Jurčič s svojo humoresko o kozlu Liscu, ki se je znašel na sodišču samo zato, ker je skozi ograjo gledal zelenjavo soseda Andraža Slamorezca. Seveda je do tega prišlo, ker sta bila Slamorezec in Liščev lastnik, Lukež Drnulja, skregana …

Preberite odlomka in rešite vse naloge (DZ, str. 158–163). Zadnjo nalogo pustite za petek. Definicijo HUMORESKE prepišite v zvezek.

**Petek**

Sedaj si zopet na vrsti ti in tvoja domišljija – če Jurčiču ni uspelo napisati dovolj humornega besedila, se sedaj izkaži ti in v besedilo vključi čim več humornih situacij, besed …

Napiši nadaljevanje zgodbe … (DZ, str. 163, naloga 20) in mi jo pošlji na mail.

Upam, da me boste nasmejali.

Jana Stančič